XXXV.  Ecclesiam S. Mariae Ardenensem tuendam suscipit bonaque ejus confirmat.   (Anno 1144, Maii 13.) [  Neustria Pia,  704.]
LUCIUS episcopus, servus servorum Dei, dilectis filiis GISLEBERTO, priori ecclesiae S. Mariae de Ardena, ejusque fratribus, tam praesentibus quam futuris, regularem vitam professis in perpetuum, salutem et apostolicam benedictionem.
Ad hoc universalis Ecclesiae cura nobis a provisore omnium bonorum Domino commissa est, ut religiosas diligamus personas et beneplacentes Deo, religionem studeamus modis omnibus propagare. Nec enim Deo gratus aliquando famulatus impenditur, nisi ex charitatis radice procedens, a puritate religionis fuerit conservatus. Eapropter, dilecti in Domino filii, vestris justis postulationibus clementer annuimus, et praefatam ecclesiam, in qua divino mancipati estis obsequio, sub B. Petri et nostra protectione suscipimus, et praesentis scripti privilegio communimus. Statuentes ut quascunque possessiones, quaecunque bona, eadem ecclesia in praesentiarum juste et canonice possidet, aut in futurum, concessione pontificum, largitione regum vel principum, oblatione fidelium, seu aliis justis modis, Domino propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Ecclesiam S. Germani de Alba Herba. Totam decimam de proprio dominio Oelardi in Hermenvilla. Unam acram terrae de feodo Willelmi Crassi, ante puteum Ardenae. Unum cum campum terrae a Bitot de feodo Odardi. Unam acram terrae a Bitot. Duas acras terrae et tres virgatas, in varenda longa. Unum campum terrae ad Buruni, de feodo Aiulphi. Duas acras terrae inter Cadomum et Ardenam, de feodo Gaufridi de Castello. Duos campos terrae super S. Germano de feodo Henrici, filii Herberti. Novem acras terrae in Ardena. Quinque virgultas terrae, inter S. Germanum et domum infirmorum. Quinque virgultas ex altera parte viae. Totam decimam de dominio Adam de Francavilla. Unam praebendam Bajocis, de decem denariis, de eleemosyna regis, Aliam Cadomi, de septem denariis. Unam domum Cadomi, liberam et quietam de omnibus consuetudinibus in foro. Aliam domum in Burgo, abbatissae, Cadomi. Duas domos in Burgo abbatis, Cadomi, in novo rure. Tres acras terrae a la Perella, et quidquid habebat Hasculphus in Lucerna, de proprio dominio et duos arpennos vinearum, apud Suligneium. Totam decimam de Gripum, tam in molendinis quam in aquis et in omnibus redditibus villae. Unam piscariam apud Boleium. Totam terram Gisleberti, filii Adam, de proprio dominio in Lucerna. Unam acram terrae in carum, de feodo Radulphi, filii Radulphi. Duos modios segetis, quorum unum dedit Willelmus, filius Rogerii; alium Richardus Chalus. Sancimus etiam ut ordo canonicus, secundum B. Augustini Regulam et institutionem Praemonstratensium fratrum, perpetuis ibi temporibus, inviolabiliter conservetur. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare; sed omnia integra conserventur, eorum, pro quorum gubernatione et sustentatione concessa sunt usibus omnimodis profutura: salva dioecesani episcopi canonica justitia et apostolicae sedis auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove admonita, si non satisfactione congrua emendaverit, potestatis honorisque sui dignitate careat, reamque se divino judicio existere, de perpetrata iniquitate cognoscat, et a sacratissimo corpore et sanguine Dei et Redemptoris Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Lucius, Catholicae Ecclesiae episcopus. Ego Gerardus, diaconus cardinalis S. Mariae in Ego Conradus, Sabinensis episcopus. Ego Albericus, Hostiensis episcopus. Ego Ismarus, Tusculanus episcopus. Ego Gregorius presbyter cardinalis, tituli Calixti. Ego Thomas, presbyter cardinalis, tituli Vestinae. Ego Gilibertus, presbyter cardinalis, tituli S. Marci. Ego Guido, presbyter cardinalis, titul. SS. Laurentii et Damasi. Ego Gregorius, cardinalis diaconus, SS. Sergii et Bacchi. Ego Guido, diaconus cardinalis SS. Cosmae et Damiani. Dominica. Ego Gregorius, diaconus cardinalis S. Angeli. Datum Laterani, per manum Baronis capellani, scriptoris, III Idus Maii, indictione VII, Incarnationis Dominicae ann. 1144, pontificatus vero domini Lucii II papae ann. I.
(excepta parte nemoris de Curba Fossa)